

**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

**APSTIPRINĀTS**

ar Limbažu novada domes

27.07.2023. sēdes lēmumu Nr.602

(protokols Nr.8, 28.)

**KONKURSA NOLIKUMS**

**Pilnvarojuma līguma slēgšanai par pilnvarojumu organizēt licencēto makšķerēšanu un vēžošanu Limbažu novada pašvaldībai piederošajā Vitrupes upes posmā**

1. Konkursa nolikums (turpmāk tekstā – *Nolikums*) nosaka kārtību, kādā tiek noteikta pilnvarotā persona (turpmāk – *Pilnvarotā persona*), kura tiek pilnvarota organizēt licencēto makšķerēšanu un vēžošanu Vitrupes upes posmā Limbažu novada pašvaldībai piekrītošā nekustamā īpašuma “Griezes”, Salacgrīvas pagastā, Limbažu novadā, kadastra Nr. 6672 011 0050 krastā (turpmāk tekstā arī – Limbažu novada pašvaldībai piederošais Vitrupes upes posms), saskaņā ar Ministru kabineta 2015. gada 22. decembra noteikumu Nr. 799 “Licencētās makšķerēšanas, vēžošanas un zemūdens medību kārtība” nosacījumiem.
2. Iestāde, kas pilnvaro organizēt licencēto makšķerēšanu un vēžošanu

Limbažu novada pašvaldība

Reģistrācijas Nr.90009114631

Rīgas iela 16, Limbaži, Limbažu novads, LV-4001

1. Pilnvarojuma uzdevums

Pašvaldība pilnvaro *Pilnvaroto personu* nodrošināt licencētās makšķerēšanas un vēžošanas organizēšanu Limbažu novada pašvaldībai piederošajā Vitrupes upes posmā (turpmāk tekstā – *Licencētās makšķerēšanas un vēžošanas organizēšanu*), saskaņā ar Ministru kabineta 2015. gada 22. decembra noteikumiem Nr. 799 “Licencētās makšķerēšanas, vēžošanas un zemūdens medību kārtība”.

1. Konkursa komisija

Konkursa komisija tiek izveidota ar Limbažu novada pašvaldības izpilddirektora rīkojumu. Komisija organizē konkursu un nodrošina lēmumu sagatavošanu, konkursa norises dokumentēšanu, informācijas publicēšanu, kā arī pieņem citus lēmumus, kas saistīti ar konkursa norisi.

1. Pilnvarošanas nosacījumi, apraksts, veikšanas laiks un vieta

Izvērtējot *Pilnvarotās personas* atbilstību *Nolikuma* nosacījumiem un pilnvarotā uzdevuma veikšanai, ar pretendentu tiek noslēgts pilnvarojuma līgums licencētās makšķerēšanas un vēžošanas organizēšanai Limbažu novada pašvaldībai piederošajā Vitrupes upes posmā (turpmāk tekstā - *Pilnvarojuma līgums*) uz desmit gadiem, un *Pilnvarotā persona* tiek pilnvarota veikt licencētās makšķerēšanas un vēžošanas organizēšanu Limbažu novada pašvaldībai piederošajā Vitrupes upes posmā saskaņā ar Ministru kabineta 2015. gada 22. decembra noteikumiem Nr. 799 “Licencētās makšķerēšanas, vēžošanas un zemūdens medību kārtība” (turpmāk tekstā – *Noteikumi*).

1. Piedāvājuma iesniegšanas un atvēršanas kārtība, piedāvājuma noformēšanas prasības un tā iesniegšanas veids

6.1. Pieteikums konkursam licencētās makšķerēšanas un vēžošanas organizēšanai Limbažu novada pašvaldībai piederošajā Vitrupes upes posmā jāiesniedz Limbažu novada pašvaldībā Rīgas ielā 16, Limbažos, Limbažu novadā līdz 2023. gada 25. augusta plkst. 16.00, iesniedzot personīgi, atsūtot pa pastu vai nosūtot elektroniski parakstītu uz e-pastu pasts@limbazunovads.lv. Piedāvājumam jābūt nogādātam Limbažu novada pašvaldībā līdz iepriekš minētajam termiņam. Nosūtot elektroniski, piedāvājumam jābūt elektroniski šifrētam un jānodrošina piedāvājuma atvēršanas paroles nosūtīšanu 1 (vienas) stundas laikā pēc iesniegšanas termiņa beigām.

6.2. Pieteikums klātienē iesniedzams aizlīmētā aploksnē, uz kuras jānorāda:

6.2.1. iestādes, kura slēdz pilnvarojuma līgumu, nosaukums un adrese;

6.2.2. pretendenta nosaukums un adrese;

6.2.3. atzīme „Pieteikums pilnvarojuma līguma slēgšanai par pilnvarojumu organizēt licencēto makšķerēšanu un vēžošanu Limbažu novada pašvaldībai piederošajā Vitrupes upes posmā”.

6.3. Pieteikumi tiks atvērti Limbažu novada domē Rīgas ielā 16, Limbažos, 2023. gada 28. augustā plkst. 10.00.

6.4. Limbažu novada pašvaldība var uzaicināt pretendentus klātienē sniegt atbildes uz komisijas uzdotajiem jautājumiem un prezentēt iesniegto koncepciju.

1. Nosacījumi pieteikuma iesniegšanai, nepieciešamie resursi un kompetence

7.1. Pieteikties *Licencētās makšķerēšanas un vēžošanas organizēšanai* var jebkura juridiska persona (turpmāk tekstā – *Pretendents*), kura saskaņā ar spēkā esošajiem normatīvajiem aktiem un šiem noteikumiem ir tiesības veikt iepriekš minētos pilnvarotos uzdevumus.

7.2. Nosacījumi *Pretendenta* dalībai konkursā:

7.2.1. *Pretendents* nav pasludināts par maksātnespējīgu, nav uzsākts tiesiskās aizsardzības process vai ārpustiesas tiesiskās aizsardzības process, nav apturēta vai izbeigta saimnieciskā darbība, nav uzsākts likvidācijas process;

7.2.2. *Pretendentam* uz pieteikuma iesniegšanas brīdi nav nodokļu, tai skaitā valsts sociālās apdrošināšanas obligāto iemaksu parādi Latvijā, kas kopsummā pārsniedz 150 *euro*;

7.2.3. *Pretendentam* nav nenokārtotas parādsaistības pret Limbažu novada pašvaldību;

7.2.4. *Pretendentam* ir pieredze un resursi makšķerēšanas nolikumu izstrādē;

7.2.5. *Pretendenta* biedri (dalībnieki) un pārvaldes institūcijas amatpersonas nav administratīvi vai krimināli sodītas par makšķerēšanas, vēžošanas un zemūdens medību noteikumu pārkāpumiem atbilstoši spēkā esošo normatīvo aktu nosacījumiem;

7.2.6. *Pretendentam* ir vai tas spēj piesaistīt šādus resursus:

7.2.6.1. personu, kura ir tiesīga veikt sabiedriskā vides inspektora pienākumus zvejniecības un makšķerēšanas regulējošo normatīvo aktu kontrolei;

7.2.6.2. nepieciešamie resursi, kas nepieciešami pilnvarojuma līgumu izpildei.

1. Iesniedzamie dokumenti

8.1. Iesniedzot pieteikumu juridiskai personai jāiesniedz šādi dokumenti:

8.1.1. pieteikumu, kurā norāda:

8.1.1.1. nosaukumu, reģistrācijas numuru un juridisko adresi, telefona numuru;

8.1.1.2. *Pretendenta* pārstāvi (norādot personu identificējošos datus);

8.1.1.3. oficiālo elektronisko adresi, ja ir aktivizēts tās konts, vai elektroniskā pasta adresi (ja ir);

8.1.1.4. informāciju par plānotajām darbībām *Licencētās makšķerēšanas un vēžošanas organizēšanai;*

8.1.1.5. informāciju par *Pretendenta* pieredzi licencētās makšķerēšanas un vēžošanas organizēšanā (ja tāda ir) un informāciju par *Pretendenta* pieredzes atbilstību *Nolikuma* 7.2.4.punkta prasībām, un *Pretendenta* spējupiesaistīt *Nolikuma* 7.2.6.punktā noteiktos resursus;

8.1.2. pilnvaru pārstāvēt juridisko personu, ja juridisko personu pārstāv pilnvarotā persona;

8.1.3. apliecinājumu, ka:

8.1.3.1. *Pretendents* ir iepazinies ar *Noteikumiem* un tas piekrīt *Pilnvarojuma līguma projekta licencētās makšķerēšanas un vēžošanas organizēšanai*  nosacījumiem un iebildumus neceļ;

8.1.3.2. *Pretendentam* uz pieteikuma iesniegšanas brīdi nav pasludināts maksātnespējas process, tiesiskās aizsardzības process vai ārpustiesas tiesiskās aizsardzības process, nav apturēta vai izbeigta saimnieciskā darbība, nav uzsākts likvidācijas process, nav nodokļu, tai skaitā valsts sociālās apdrošināšanas obligāto iemaksu parādi Latvijā, kas kopsummā pārsniedz 150 euro.

Juridiskā persona, kurai uz pieteikuma iesniegšanas brīdi ir konstatēts noteikumu 8.1.3.2. punktā noteiktais nodokļu parāds, var pierādīt tā neesamību, iesniedzot:

1) attiecīgās personas vai tās pārstāvja apliecinātu izdruku no Valsts ieņēmumu dienesta elektroniskās deklarēšanas sistēmas vai Valsts ieņēmumu dienesta izziņu par to, ka attiecīgajai personai nav nodokļu parādu, tai skaitā valsts sociālās apdrošināšanas iemaksu parādu;

2) Valsts ieņēmumu dienesta vai kompetentās institūcijas lēmuma kopiju par nodokļu samaksas termiņa pagarināšanu vai atlikšanu vai citus objektīvus pierādījumus par nodokļu parāda neesamību.

8.1.4. apliecinājumu par gatavību un spēju izpildīt *Noteikumos* un *Pilnvarojuma līguma projektā licencētās makšķerēšanas un vēžošanas organizēšanai* iekļautos pilnvarotā uzdevuma izpildes nosacījumus, apliecinājumam pievienojot pilnvarotā uzdevuma izpildes koncepciju (skaidrojošs apraksts vai paredzamo darbību plānu) un informāciju par izpildes termiņiem (turpmāk tekstā – *Koncepcija*).

8.1.5. apliecinājumu, ka *Pretendenta* biedri (dalībnieki) un pārvaldes institūcijas amatpersonas nav administratīvi vai krimināli sodītas par makšķerēšanas, vēžošanas un zemūdens medību noteikumu pārkāpumiem atbilstoši spēkā esošo normatīvo aktu nosacījumiem, pievienojot sarakstu ar informāciju par biedriem (dalībniekiem) un pārvaldes institūcijas amatpersonām. *Pretendenta* piekrišanu, ka Limbažu novada pašvaldība ir tiesīga pieprasīt un saņemt informāciju par *Pretendenta* biedru (dalībnieku) un pārvaldes institūcijas amatpersonu atbilstību nolikuma 7.2.5.punkta prasībām.

8.2. *Koncepcijā* jānorāda kādas darbības plānots veikt pārvaldes uzdevuma izpildei un kādos termiņos, kā arī jāapraksta *Pretendenta* spēju un kompetenci veikt *Licencētās makšķerēšanas un vēžošanas organizēšanu* (pieejamie resursi, personāla kvalifikācija u.c.).

8.3. Visi piedāvājumu veidojošie dokumenti jāiesniedz papīra formātā vai elektroniski, sūtot uz e-pasta adresi: pasts@limbazunovads.lv, latviešu valodā.

8.4. Piedāvājuma dokumentiem jābūt skaidri salasāmiem, bez neatrunātiem labojumiem, izdzēsumiem vai matemātiskām kļūdām.

8.5. *Pretendents* iesniedz parakstītu piedāvājumu (parakstītiem jābūt visiem tiem piedāvājumā iekļautajiem dokumentiem, uz kuriem paredzēts pretendenta pārstāvja paraksts).

1. Pieteikuma vērtēšana

9.1. Pirms pieteikuma vērtēšanas uzsākšanas konkursa komisija atvērs saņemtos piedāvājumus un pārbaudīs, vai tie ir noformēti atbilstoši konkursa nolikumā noteiktajām prasībām. Ja tiks konstatēti kādi būtiski trūkumi (piemēram, piedāvājums nav parakstīts vai nav iesniegti visi konkursa nolikumā prasītie dokumenti), konkursa komisija piedāvājumu neizskatīs.

9.2. Atbilstību Nolikuma 8.1.3.2.apakšpunktam, konkursa komisija pārbaudīs, ņemot vērā informāciju, kas ievietota Ministru kabineta noteiktajā informācijas sistēmā, Valsts ieņēmumu dienesta publiskās nodokļu parādnieku datubāzēs.

9.3. Komisija izskatot iesniegtos piedāvājumus, vērtēs:

9.3.1. *Koncepciju* pilnvarotā uzdevuma izpildes nodrošināšanai;

9.3.2. *Pretendenta* pieredzi;

9.3.3. *Pretendenta* spēju un kompetenci veikt pilnvaroto uzdevumu (pieejamie resursi, personāla kvalifikācija).

9.4. Konkursa komisija ir tiesīga pārtraukt konkursu bez rezultātiem, pastāvot objektīviem apstākļiem.

9.5. Konkursu izbeidz:

9.5.1. ja nav iesniegts neviens piedāvājums;

9.5.2. ja iesniegtie piedāvājumi neatbilst konkursa nolikumā noteiktajām prasībām.

1. Konkursa komisijas lēmuma paziņošanas termiņš

10.1. Konkursa komisijas lēmums par *Pretendenta* piedāvājuma atzīšanu par piemērotāko *Licencētās makšķerēšanas un vēžošanas organizēšanai* un pilnvarojuma līguma slēgšanai, tiek paziņots *Pretendentiem*, kuri pieteikušies konkursam, 1 (vienas) nedēļas laikā pēc piedāvājumu atvēršanas.

10.2. Jautājums par pilnvarojuma līguma noslēgšanu tiek izskatīts kārtējā Limbažu novada domes sēdē.

10.3. *Pilnvarojuma līgums licencētās makšķerēšanas un vēžošanas organizēšanai* tiek noslēgts pēc lēmuma pieņemšanas Limbažu novada domes sēdē atbilstoši normatīvo aktu nosacījumiem.

1. Pilnvarojuma līguma projekts

Detalizēta informācija par pilnvarojuma līguma projekta saturu ir sniegta ar Limbažu novada domes 2023. gada 27. jūlija sēdes lēmumu Nr.602 “Par pilnvarojumu organizēt licencēto makšķerēšanu Vitrupes upes posmā Limbažu novada pašvaldībai piekritīgajā teritorijā” apstiprinātajā pielikumā Nr.2.

Limbažu novada pašvaldības

Domes priekšsēdētājs D. Straubergs

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU